Dan Barna, prima reacție la susținerea lui Nicușor Dan de către PNL: ”O veste bună, un mare pas înainte pentru perspectiva unui candidat unic anti-PSD”

”O veste bună – PNL tocmai a anunțat că îl susține pe Nicușor Dan, candidatul USR pentru Primăria Capitalei. Anunțul este un mare pas înainte pentru perspectiva unui candidat unic anti-PSD la București”, a scris joi pe Facebook Dan Barna, președintele USR, după ce Ludovic Orban a anunțat că îl susține pe Nicușor Dan la Primăria București.

G4Media.ro a scris în premieră că Nicușor Dan a bătut palma cu PNL, partid care urmează să îl susțină în cursa pentru Primăria Generală a Capitalei. Anunțul oficial a fost făcut chiar de liderul PNL, Ludovic Orban, într-o declarație de presă.

Nicușor Dan a fost votat de USR București, prin două referendumuri interne organizate anul trecut, drept candidatul partidului pentru Primăria generală.

Înțelegerea dintre Nicușor Dan și PNL vine la finalul mai multor luni de discuții și după eșuarea negocierilor dintre USR și PLUS privind stabilirea unui candidat comun. Cele două formațiuni nu au reușit să ajungă la un consens asupra modalității prin care să fie ale candidatul comun dintre Nicușir Dan și Vlad Voiculescu – alegeri primare, varianta propusă de Voiculescu, sau sondaje, variante pentru care a insistat Dan.

Foto: Dan Barna și Nicușor Dan (Sursa Foto: Turnul Sfatului)